**2022–2030 M. KLAIPĖDOS** **REGIONO PLĖTROS PLANO**

**PAŽANGOS PRIEMONĖS NR. LT023-04-01-01**

**PAGERINTI IKIMOKYKLINIO, PRIEŠMOKYKLINIO IR BENDROJO UGDYMO PRIEINAMUMĄ PAGRINDIMO APRAŠAS**

2024-03-14 Nr. PA-2

**I SKYRIUS**

**BENDROSIOS NUOSTATOS**

|  |  |
| --- | --- |
| **Regiono plėtros uždavinys (-iai)** | LT023-04-01 Kurti modernią ugdymo (švietimo) aplinką ir pagerinti materialinę bazę |

**II SKYRIUS**

**SITUACIJOS ANALIZĖ IR SIEKIAMAS POKYTIS**

**Regiono plėtros problemos ir giluminės jų priežastys**

Šia pažangos priemone sprendžiama 2022–2030 metų Klaipėdos regiono plėtros plane (toliau – RPPl) nurodyta 4 problema „Nepakankamas švietimo, sveikatos ir socialinių paslaugų prieinamumas, kokybiškų paslaugų trūkumas“ir šalinama jos giluminė priežastis „Modernios ugdymo (švietimo) aplinkos, materialinės bazės trūkumas“.

**Tikslinė grupė ir jos problemos**

Pažangos priemone numatoma spręsti šios tikslinės grupės problemas:

– atskirtį (taip pat ir dėl negalios) ar socialines rizikas, dėl kurių kyla grėsmė patirti socialinę atskirtį, patiriantys vaikai, mokiniai, kiti asmenys su negalia (vaikų tėvai, mokytojai).

*Tikslinės grupės poreikiai*

Vaikų, mokinių su negalia poreikis yra turėti galimybę pasiekti ikimokyklinio ir bendrojo ugdymo įstaigas, kad galėtų įgyti tinkamą, kokybišką ir nemokamą išsilavinimą. Vaikų tėvų su negalia poreikis yra turėti galimybę aktyviai įsitraukti į vaiko ugdymo procesą. Mokytojų su negalia poreikis yra turėti galimybę pasiekti ugdymo įstaigas ir visas jų erdves, kad galėtų užtikrinti efektyvų ugdymo procesą vaikams.

Ikimokyklinio ir priešmokyklinio amžiaus vaikų poreikiai yra turėti galimybę dalyvauti ikimokykliniame ugdyme, kuris sudarys prielaidas vėliau sėkmingai mokytis mokykloje. Šio amžiaus vaikų tėvų poreikis yra turėti galimybę leisti vaikus į ikimokyklinio ir priešmokyklinio ugdymo įstaigas, esančias arčiau jų gyvenamosios vietos ar darbovietės.

Pradinio bei pagrindinio ugdymo mokyklų mokinių – poreikis, kiek tai susiję su įgyvendinama pažangos priemone, yra turėti galimybę saugiai leisti laiką ugdymo įstaigoje ir dalyvauti įvairialypiame ugdyme, kol jų tėvai yra darbe.

*Tikslinės grupės dydis ir tendencijos*

2017–2021 m. laikotarpiu Klaipėdos regione ikimokyklinio ir priešmokyklinio ugdymo įstaigų auklėtinių skaičius augo vidutiniškai 1,3 proc. kasmet ir rodiklio augimo tempas nežymiai viršijo šalies rodiklio augimą. Tuo pačiu laikotarpiu moksleivių skaičius bendrojo ugdymo mokyklose kasmet augo vidutiniškai 1,3 proc. kasmet ir pagal augimo tempą viršijo šalies vidurkį[[1]](#footnote-1). Galima daryti prielaidą, kad šių tikslinių grupių asmenų skaičius regione ir toliau augs.

Specialiųjų ugdymosi poreikių turinčių mokinių skaičius Klaipėdos regione 2018-2022 m. metų laikotarpiu augo vidutiniškai 2,2 proc. kasmet. kasmet[[2]](#footnote-2). Viso regiono bendrojo ugdymo įstaigose 2021-2022 m. m. mokslo metais tokių vaikų buvo 4 230. Įvertinant tai, kad visoje šalyje 2018-2022 m. laikotarpiu specialiųjų ugdymosi poreikių turinčių mokinių skaičius augo vidutiniškai 2,8 proc. kasmet, galima daryti prielaidą, kad ir Klaipėdos regione šios tikslinės grupės asmenų skaičius gali išlikti stabilus arba augti.

**Esama situacija Klaipėdos miesto savivaldybėje ir siūlomi projektai**

Klaipėdos miesto savivaldybėje 2021–2022 m. m. veikė 47 bendrojo ugdymo mokyklos[[3]](#footnote-3). Nepaisant santykinio vaikų iki 14 m. dalies mažėjimo Klaipėdos miesto bendroje gyventojų struktūroje, bendrojo ugdymo mokyklose mokinių skaičius kasmet didėja. Klaipėdos m. sav. administracijos duomenimis didelė mokinių dalis (16,5 proc.) yra ne miesto gyventojai. 2021-2022 m. m. Klaipėdos mieste specialiųjų ugdymosi poreikių turintys mokiniai (1697) sudarė 7,7 proc. bendro mokinių skaičiaus. Mieste yra tik 2 mokyklos, kuriose žmogus su negalia gali savarankiškai judėti visame pastate ir teritorijoje[[4]](#footnote-4).

Klaipėdos m. sav. administracijos duomenimis 2022 m. Klaipėdos mieste veikė 41 savivaldybės ikimokyklinio ugdymo įstaiga, kurias lankė 7 975 vaikai iki 7 metų ir 9 nevalstybinės ikimokyklinio ugdymo įstaigos, kurias lankė 351 vaikas. Klaipėdos miesto ikimokyklines įstaigas  lankė 303 Klaipėdos rajono vaikai, kas sudarė 8,6 proc. visų Klaipėdos rajono ikimokyklinio amžiaus vaikų. Siekiant kompensuoti ugdymo įstaigų rajone trūkumą, Klaipėdos miesto ir rajono savivaldybės yra pasirašiusios sutartis dėl ūkio lėšų kompensavimo miestui už besimokančius rajono mokinius.

Klaipėdos mieste susiklostė situacija, kad didžioji dalis bendrojo ugdymo mokyklų ir ikimokyklinio ugdymo įstaigų įsikūrusios pietinėje miesto dalyje. Vis daugiau gyventojų keliantis gyventi į šiaurinę miesto dalį, ten veikiančios ugdymo įstaigos yra perpildytos. Klaipėdos miesto šiauriniame mikrorajone poreikis lankyti ikimokyklinio ir priešmokyklinio ugdymo įstaigas yra didelis, tačiau dėl ikimokyklinio ir priešmokyklinio ugdymo vietų trūkumo šis poreikis yra tenkinamas tik iš dalies.

Klaipėdos m. sav. šios pažangos priemonės įgyvendinime nedalyvauja. Įvertinusi esamą situaciją, savivaldybė dalį problemų planuoja spręsti, įgyvendindama Tvarios Klaipėdos miesto plėtros 2023–2029 metų strategiją. Strategijoje numatyta modernizuoti Klaipėdos lopšelio-darželio „Traukinukas“ „Boružėlė“ skyriaus pastatą papildomai įrengiant 80 ugdymo vietų.

**Esama situacija Klaipėdos rajono savivaldybėje****ir siūlomi projektai**

*Esamos situacijos ir problemų analizė*

Klaipėdos rajono savivaldybėje 2020 m. tik 55 proc. 0-6 m. amžiaus vaikų dalyvavo ikimokykliniame ugdyme. Viena iš priežasčių – ikimokyklinio ir priešmokyklinio ugdymo įstaigų ar vietų jose trūkumas. Klaipėdos rajono savivaldybėje ikimokyklinio ugdymo programą įgyvendina 16 švietimo įstaigų: 5 ikimokyklinio ugdymo įstaigos (lopšeliai-darželiai), 1 progimnazija, 8 pagrindinės mokyklos, 1 mokykla-daugiafunkcis centras ir 1 gimnazijos tipo mokykla. Taip pat savivaldybėje veikia 5 nevalstybinės švietimo įstaigos. Savivaldybės švietimo įstaigose 2021–2022 m. m. buvo ugdomi 1 988 vaikai: 1 687 – pagal ikimokyklinio ugdymo programą ir 301 – pagal priešmokyklinio ugdymo programą. Nevalstybinėse įstaigose 199 vaikai buvo ugdomi pagal ikimokyklinio ugdymo programą ir 4 – pagal priešmokyklinio ugdymo programą.

2021 m. spalio 1 d. duomenimis, žiedinėje Klaipėdos rajono savivaldybėje nebuvo patenkinta net 12,49 proc. visų savivaldybėje gyvenančių 0–5 metų amžiaus vaikų tėvų prašymų. Lietuvoje tuo metu nebuvo patenkinta 2,9 proc. visų šio amžiaus vaikų tėvų prašymų. Pagal šio rodiklio reikšmę Klaipėdos rajonas yra prasčiausioje padėtyje, lyginant su kitomis šalies savivaldybėmis[[5]](#footnote-5).

Klaipėdos rajone į beveik visas ikimokyklines grupes (išskyrus keletą veikiančių toliau nuo Gargždų, Priekulės, Sendvario, Dovilų, Plikių seniūnijų) priimami tik tais kalendoriniais metais sulaukę 2 metų amžiaus vaikai, nors yra poreikis priimti ir jaunesnio amžiaus vaikus. Gargžduose priimti į ikimokyklinio ugdymo įstaigas 2022 m. rugsėjo 1 d. nebuvo tenkinti 105 prašymai. 2022 m. gruodžio 8 d. duomenimis jau yra pateiktas 161 prašymas priimti nuo 2023-09-01 į Gargždų ikimokyklines įstaigas 161 vaiką, gimusį 2021 m. ir nuo 2024-09-01 priimti 137 vaikus, gimusius jau 2022 m. Šių visų prašymų taip pat nebus galimybių tenkinti.

2016–2021 m. Klaipėdos rajono savivaldybė skyrė daug dėmesio ikimokyklinio ugdymo plėtrai ir 10 švietimo įstaigų įsteigė naujas ikimokyklinio ugdymo grupes. Savivaldybei siekiant bent iš dalies spręsti ikimokyklinio amžiaus vietų trūkumą savivaldybės įstaigose, buvo didinama kompensacija lankantiems privačius darželius. Tai bent iš dalies leido tėvams kompensuoti išlaidų skirtumą, lyginant savivaldybės ir privačią įstaigą, ir iš dalies pagerino paslaugos prieinamumą (dalyvaujančių ikimokykliniame ugdyme vaikų (3-5 m. amžiaus) dalis, lyginant su atitinkamo amžiaus vaikais iš viso 2022 m. savivaldybėje išaugo iki 94,,17 proc.[[6]](#footnote-6)). Klaipėdos rajono teritorijoje nuo 2016 m. veikė tik vienas privatus darželis, kurį lankė 33 vaikai, 2020 m. jau veikė 7 privačios įstaigos, 2021 m. – 10, o 2022 m. metais – 14 privačių įstaigų. Vaikų, lankančių privačias įstaigas, skaičius nuo 39 vaikų 2019 m. išaugo iki 697 vaikų 2022 m. Dar 216 vaikų, kuriems skiriama 100 eurų kompensacija, lankė privačias ikimokyklinio ugdymo įstaigas Klaipėdos mieste.

Gargžduose dvi priešmokyklinio ugdymo grupės veikia Gargždų „Minijos“ progimnazijos patalpose, bet didėjant mokinių skaičiui šioje mokykloje (2022–2023 mokslo metais mokosi 1070 mokinių) būtina iškelti šias grupes iš jų naudojamų patalpų. Kitos dvi bendrojo ugdymo mokyklos, veikiančios Gargžduose, taip pat laisvų patalpų neturi, nes mokinių skaičius Gargžduose kasmet didėja.

*Siūlomas projektas:*

*1. Ikimokyklinio ir priešmokyklinio ugdymo plėtra Klaipėdos rajono savivaldybėje.*

Projekto veiklos:

1) 12 grupių darželio projektavimas ir statyba Gargžduose.

Gargžduose darželio atsiradimas leistų pagerinti sąlygas bene didžiausios mokinių skaičiumi Klaipėdos apskrityje – Gargždų „Minijos“ progimnazijos mokiniams ir patenkins tėvų norus leisti savo vaikus į savivaldybės ikimokyklinio ugdymo įstaigas.

2) Priestato prie mokyklos Ketvergiuose projektavimas ir statyba**.**

3) Ketvergių pagrindinė mokykla kasmet susiduria su vis didesne patalpų trūkumo problema, nes mokinių skaičius didėja. Pavyzdžiui, 2015 m. mokykloje mokėsi 159 bendrojo ugdymo klasių mokiniai, 2022 m. – 301 mokinys. Šioje gyventojų skaičiumi augančioje ir Ketvergių mokyklos aptarnaujamoje teritorijoje veikia tik viena mišraus amžiaus ikimokyklinio-priešmokyklinio ugdymo grupė (20 vaikų). Įsteigti Ketvergių mokykloje daugiau grupių ir tenkinti poreikius ikimokykliniam ugdymui – jokių galimybių nėra. Jau šiais metais kai kurie mokiniai mokosi pereinamose klasėse. Įvertinus situaciją, optimaliausia alternatyva būtų priestato prie mokyklos Ketvergiuose statyba**.**

4) 4 grupių darželio projektavimas ir statyba Dercekliuose.

Ginduliuose, Dercekliuose iš privačių asmenų yra nuomojamos patalpos, kuriose veikia ikimokyklinio ugdymo grupės, bet šių teritorijų gyventojų poreikių ugdyti vaikus savivaldybės įstaigose neužtikrinama. Nauji darželis Dercekliuose leis atliepti tėvų norus leisti savo vaikus į savivaldybės ikimokyklinio ugdymo įstaigas.

Naujų ikimokyklinio ugdymo programą vykdančių mokyklų statyba Gargžduose ir Dercekliuose bei priestato ar modulinio statinio statyba Ketvergiuose yra numatyta Mokyklų, įgyvendinančių ikimokyklinio ugdymo programas, žemėlapyje, kuris yra skelbiamas www.svis.smm.lt skiltyje „Žemėlapiai“.

**Esama situacija Kretingos rajono savivaldybėje****ir siūlomi projektai**

*Esamos situacijos ir problemų analizė*

Kretingos rajono savivaldybėje 2021–2022 m. m. veikė 14 bendrojo ugdymo mokyklų, kuriose mokėsi 4 527 moksleiviai[[7]](#footnote-7). Kretingos r. sav. administracijos duomenimis rajone tik keturios mokyklos pilnai pritaikytos mokiniams su judėjimo negalia: Kretingos Marijos Tiškevičiūtės mokykla, Darbėnų gimnazija, Salantų gimnazija ir Kartenos mokykla-daugiafunkcis centras. Šiose ugdymo įstaigose įrengti liftai arba keltuvai, įrengtas bent vienas neįgaliesiems pritaikytas sanitarinis mazgas, pritaikyta automobilio parkavimo vieta, įrengti pandusai.

Kretingos mieste susiduriama su vietų trūkumo ikimokyklinio ugdymo įstaigose problema. Kretingos rajono savivaldybės mokyklų tinklo pertvarkos 2021–2024 m. bendrajame plane nurodoma, kad Kretingos rajone netenkinamas institucinio ikimokyklinio ugdymo poreikis kasmet apie 20-čiai vaikų nuo 2 m. amžiaus ir vaikams nuo 1 m. amžiaus kasmet iki 10 vaikų. Nuo 2022  m. kovo 1  d. apskaičiuota, kad į savivaldybės ugdymo įstaigas atvyko 31 vaikas iš Ukrainos. Atliktos galimybių studijos duomenimis, savivaldybėje nėra laisvų vietų ir ugdoma 16 vaikų daugiau, nei įsteigta vietų[[8]](#footnote-8).

Kretingos r. sav. administracijos duomenimis rajone veikia 73 ikimokyklinio ugdymo grupės, jose ugdomi 1336 mokiniai, ir 23 priešmokyklinio ugdymo grupės, jose ugdomi 388 mokiniai. Siekdama patenkinti paslaugos poreikį, 2016–2021 m. savivaldybės administracija investavo į pusę švietimo įstaigų, įgyvendinančių ikimokyklinio ugdymo programą. 6 įstaigose įsteigtos papildomos grupės, prie 1 įstaigos (Kretingos lopšelio-darželio „Ąžuoliukas“) ikimokyklinio ugdymo veiklai pritaikytas priestatas. Šiuo metu Kretingos mieste netenkinamas vaikų nuo 2-3 metų amžiaus ugdymo poreikis. Visuose 3-uose miesto darželiuose trūksta 40 vietų visiškam poreikio patenkinimui.

Visos dienos mokyklos veiklos Kretingos rajone šiuo metu vykdomos tik Kretingos Marijono Daujoto progimnazijoje, tačiau patalpos šioms veikloms nėra tinkamai pritaikytos. Atsižvelgiant į mokinių ir jų tėvų pageidavimus, visos dienos mokyklos paslaugų poreikis yra nustatytas devyniose Kretingos rajono savivaldybės mokyklose: Kretingos r. Darbėnų gimnazijoje, Vydmantų gimnazijoje, Salantų gimnazijoje, Kretingos Simono Daukanto progimnazijoje, Marijono Daujoto progimnazijose, Kretingos r. Kartenos mokykloje-daugiafunkciame centre, Jokūbavo Aleksandro Stulginskio mokykloje-daugiafunkciame centre, Kretingos r. Kūlupėnų pagrindinėje mokykloje, Kretingos Marijos Tiškevičiūtės mokykloje.

*Siūlomas projektas:*

*1. Plėtoti ir modernizuoti ikimokyklinio ir bendrojo ugdymo įstaigų infrastruktūrą Kretingos rajono savivaldybėje.*

Projekto veiklos:

1) Kretingos Jurgio Pabrėžos universitetinės gimnazijos infrastruktūros pritaikymas neįgaliesiems.

Į Kretingos Jurgio Pabrėžos universitetinę gimnaziją mokytis atvyksta mokiniai iš viso Kretingos rajono. Paminėtina, kad tai daugiausiai mokinių turinti Kretingos rajono savivaldybės gimnazija (mokosi 481 mokinys), kuri po keleto metų bus ir STEAM mokymo centras, dėl ko besimokančių, paslaugomis besinaudojančių asmenų skaičius išaugs. Vis dėlto įstaigoje iki šiol nėra užtikrinamos sąlygos ugdytis neįgaliems, fizines negalias turintiems mokiniams, nes gimnazija nėra tam tinkamai pritaikyta. Projektu numatoma pritaikyti sanitarinius mazgus neįgaliesiems, įrengti pandusus, keltuvus, liftus, t. y. pilnai pritaikyti esamą infrastruktūrą asmenims su negalia.

2) Ikimokyklinio ugdymo grupių plėtra Kretingos l/d „Pasaka“ ikimokyklinio ugdymo skyriuje „Eglutė“.

Kretingos miesto dalyje, kur yra Kretingos l/d „Pasaka“ ikimokyklinio ugdymo skyrius „Eglutė“, remiantis detaliaisiais planais, yra numatoma plėsti gyvenamuosius kvartalus, todėl ikimokyklinio amžiaus vaikų skaičius ateityje dar didės. Pastačius priestatą prie Kretingos l/d „Pasaka“ ikimokyklinio ugdymo skyriaus „Eglutė“ planuojama papildomai įsteigti 2 ikimokyklinio amžiaus grupes, kuriose būtų ugdoma 40 vaikų, tai spręstų vietų trūkumo problemą Kretingos mieste.

Naujos grupės steigimas Kretingos l/d „Pasaka“ yra numatytas Mokyklų, įgyvendinančių ikimokyklinio ugdymo programas, žemėlapyje ([www.svis.smm.lt](http://www.svis.smm.lt)).

3) Visos dienos mokyklos paslaugų sukūrimas, užtikrinimas devyniose Kretingos rajono savivaldybės mokyklose.

Ugdymo įstaigose planuojama atnaujinti ir pritaikyti vidaus ir lauko infrastruktūrą visos dienos mokyklos veikloms. Planuojama atlikti paprastojo remonto darbus, įsigyti būtinus baldus, įrangą visos dienos mokyklos veikloms.

**Esama situacija Palangos miesto savivaldybėje****ir siūlomi projektai**

*Esamos situacijos ir problemų analizė*

Palangos m. sav. administracijos duomenimis savivaldybėje veiklą vykdo 6 bendrojo ugdymo mokyklos, trys iš jų: Palangos senosios gimnazijos, Palangos ,,Baltijos” pagrindinės mokyklos ir Palangos Vlado Jurgučio progimnazijos infrastruktūra yra pritaikyta neįgaliųjų poreikiams, pagal reikalavimus įrengti liftai, įrengtos parkavimo vietos, galimybė į įstaigą patekti šaligatviu, maitinimo vietos pritaikytos neįgaliųjų poreikiams ir kt. Kitos dvi mokyklos, kuriose mokosi mažiau nei 200 mokinių, t. y. Palangos Šventosios pagrindinė mokykla ir Palangos pradinė mokykla, nėra pritaikytos specialiųjų ugdymosi poreikių mokinių ugdymui, nėra sukurta reikalinga infrastruktūra, nėra liftų ir pandusų.

Palangos miesto savivaldybėje stebima specialiųjų ugdymosi poreikių turinčių mokinių skaičiaus augimo tendencija. Palangos miesto savivaldybės administracijos duomenimis savivaldybės švietimo įstaigose 2021 rugsėjo 1 d. mokėsi 417 mokinių, turinčių kalbos ir komunikacijos sutrikimų, 155 – specialiųjų ugdymosi poreikių mokiniai (atitinkamai 2020 m. – 428 ir 150; 2019 m. – 424 ir 127). 2022 m. rugsėjo 1 d. duomenimis Palangos miesto savivaldybės bendrojo ugdymo mokyklose specialiosiose klasėse ir integruotai bendrojo ugdymo klasėse mokosi 2,25 proc. didelių ir labai didelių specialiųjų ugdymosi poreikių mokinių. Galima teigti, kad didėjant specialiųjų ugdymosi poreikių vaikų skaičiui, siekiant įtraukiojo ugdymo užtikrinimo skirtingų ugdymosi poreikių vaikams nuo 2024 m. rugsėjo 1 d. ne visos Palangos bendrojo ugdymo mokyklos bus pasiruošusios jo įgyvendinimui, todėl būtina pritaikyti visų įstaigų infrastruktūrą žmonėms su negalia, siekti pritaikyti ir modernizuoti mokyklų edukacines ir kitas aplinkas įvairių ugdymosi poreikių turintiems asmenims.

Palangos miesto savivaldybės administracijos duomenimis savivaldybėje tiek bendrojo ugdymo, tiek ikimokyklinio ugdymo įstaigose stebima vaikų skaičiaus didėjimo tendencija. 2021 m. rugsėjo 1 d. 6 ikimokyklinio ugdymo įstaigose buvo ugdomi 655 vaikai (2020 m. – 631; 2019 m. – 624). 2021 m. rugsėjo 1 d. savivaldybėje buvo ugdoma 19 vaikų, turinčių didelių ar labai didelių specialiųjų ugdymosi poreikių. Nuo 2022 m. kovo 1 d. į savivaldybės ugdymo įstaigas atvyko 62 vaikai iš Ukrainos. Atliktos galimybių studijos[[9]](#footnote-9) duomenimis Palangos savivaldybėje nėra laisvų vietų ir ugdoma 20 vaikų daugiau, nei įsteigta vietų. Siekiant pasiruošti ir užtikrinti visuotinį ikimokyklinį ugdymą, kaip to reikalauja Švietimo įstatymo pakeitimas, yra reikalinga įsteigti papildomą grupę ankstyvojo amžiaus vaikams.

*Siūlomi projektai:*

*1. Palangos pradinės mokyklos erdvių pritaikymas neįgaliesiems.*

Projekto veiklos:

1) Įrengti keltuvą-liftą;

2) Sanitarinius mazgus pritaikyti žmonėms su negalia.

Palangos pradinėje mokykloje mokosi 94 mokiniai, mokyklos patalpose veiklą vykdo ir Palangos moksleivių klubas, kurio organizuojamose veiklose dalyvauja visų Palangos miesto savivaldybės ugdymo įstaigų mokiniai, organizuojami renginiai miesto bendruomenei, tačiau mokykloje nėra sudarytos kokybiškos sąlygos ugdytis specialiųjų ugdymosi poreikių mokiniams, taip pat į šią mokymo įstaigą sunku patekti asmenims su fizine negalia. Yra reikalinga sukurti infrastruktūrą, pritaikytą specialiųjų ugdymosi poreikių vaikams ir galimybę jiems integruotai ugdytis ne tik pradinio ugdymo mokykloje, bet ir neformaliame ugdyme. Šiuo metu Palangos moksleivių klubo organizuojamose veiklose dalyvauja 260 mokinių iš skirtingų Palangos bendrojo ugdymo mokyklų, taip pat organizuojamos ir vaikų vasaros poilsio stovyklos, todėl savivaldybė siekia į veiklas pritraukti ir specialiųjų ugdymosi poreikių vaikų, būtina jiems užtikrinti tiek fizinį patalpų pritaikymą, tiek optimalias ugdymo sąlygas įsitraukti ir dalyvauti veiklose.

*2. Naujų vietų plėtra l/d „Ąžuoliukas“*

Projekto veiklos:

1) Grupės įkūrimo rangos darbai (patalpų pritaikymas ikimokykliniam ugdymui pagal teisės aktuose numatytus reikalavimus, remontas ir kt.);

2) Grupės įrengimas (įranga, baldai ir t.t.).

Lopšelyje darželyje „Ažuoliukas“ planuojama įkurti ankstyvojo amžiaus vaikams naują grupę, atitinkančią šiuolaikišką vidaus aplinką bei skirtingus vaikų poreikius, kryptingam, inovatyviam ir kokybiškam jų ugdymui(si), kuris bus siejamas su įtraukiuoju ugdymu. Siekiant įgyvendinti visuotinį ikimokyklinį ugdymą ir suteikti vaikams kokybiškas, skirtingus vaikų poreikius atitinkančias sąlygas, siekiama plėsti ir modernizuoti paslaugas.

Naujos grupės steigimas Palangos l/d „Ąžuoliukas“ yra numatytas Mokyklų, įgyvendinančių ikimokyklinio ugdymo programas, žemėlapyje ([www.svis.smm.lt](http://www.svis.smm.lt)).

*3. „Baltijos“ pagrindinės mokyklos erdvių sukūrimas, visos dienos mokyklos veikloms įgyvendinti.*

Projekto veiklos:

1) Kapitalinis mokyklos vidinio kiemo remontas: (ardymo darbai, stoginės statymas, terasos statymas, dangos sutvarkymas, pėsčiųjų tako klojimas, augalų sodinimas);

2) Mokyklos vidiniame kieme bus suprojektuota pakelta scena, teatro/muzikinės veiklų vykdymui, kuri tarnaus kaip amfiteatras vaikų atsisėdimui pertraukų metu; numatoma įrengti pavėsinę, kuri skiriama į dvi zonas: pamokų (lauko klasė), kurioje suprojektuoti betoniniai suoliukai ir poilsio, kurioje numatomos įrengti sūpynės/hamakas; suprojektuota šachmatų lenta su lauko šachmatais vaikų lavinimui, poilsio erdvės su sėdmaišiais, lauko krėslais. Žmonės su negalia į vidinį kiemą galės patekti su tam pritaikytu pandusu ir kt.).

Palangos „Baltijos“ pagrindinėje mokykloje įsteigtose 5 specialiosiose klasėse mokosi net 32 didelių ir labai didelių specialiųjų poreikių turintys vaikai, o integruotai bendrojo ugdymo klasėse – 12 didelių ir labai didelių bei 34 vidutinių specialiųjų poreikių vaikai. Šioje mokykloje vaikai su fizine negalia ugdomi specialiosiose klasėse. Jiems yra pritaikytos erdvės. Mokykloje įrengtas liftas, pandusas, sporto klasė, planuojama mokyklos ir savivaldybės biudžeto lėšomis įrengti multisensorinę klasę, o įgyvendinant „Tūkstantmečio mokyklų“ programą bus siekiama mokyklos stadione įrengti erdvę ir vaikams su negalia, tačiau uždaro vidinio kiemo erdvė liktų nepritaikyta vaikų su negalia poreikiams ir edukacinėms veikloms, todėl savivaldybė siekia atnaujinti ir „Baltijos“ pagrindinės mokyklos vidinio kiemo erdves įvairių poreikių vaikų ugdymui ir poilsiui. Sukūrus naujas, ugdymui pritaikytas erdves, būtų pagerinta ugdymo kokybė: sukurta įstaigos lauko infrastruktūra bus naudojama visos dienos mokyklos veikloms įgyvendinti. Vaikai galėtų daugiau laiko praleisti ne tik specialiose klasėse, bet ir su kitais mokiniais, prasiplėstų jų bendravimo akiratis, stiprėtų integracija. Norima sukurti dinamišką, kintančią ir motyvuojančią aplinką, Mokytojas, atsižvelgdamas į konkrečius ugdymo tikslus, galėtų lengvai keisti mokymosi aplinkos elementus, ugdymo formas ir būdus. Mokiniai aktyviau domėtųsi mokymusi, būtų skatinamas jų savarankiškumas. Žinoma, kad pamokos, organizuojamos netradicinėje aplinkoje daro teigiamą poveikį mokinių mokymuisi.

**Esama situacija Skuodo rajono savivaldybėje****ir siūlomi projektai**

*Esamos situacijos ir problemų analizė*

Skuodo r. sav. administracijos duomenimis savivaldybėje yra 4 bendrojo ugdymo mokyklos, tačiau tik viena Skuodo Bartuvos progimnazija yra iš dalies pritaikyta asmenims, turintiems fizinę negalią.

Skuodo Bartuvos progimnazijoje mokosi 637 vaikai, iš jų du turi judėjimo negalią. Progimnazijoje yra dvi specialiosios klasės, kuriose ugdoma 18 vaikų, turinčių didelių ir labai didelių specialiųjų ugdymosi poreikių, bendrose klasėse ugdomi 43 specialiųjų ugdymosi poreikių turintys mokiniai. Mokiniai, baigę Skuodo Bartuvos progimnaziją, nuo 9 klasės tęsia mokslus Skuodo Pranciškaus Žadeikio gimnazijoje, kurios aplinka visiškai nėra pritaikyta asmenims, turintiems negalią. Bartuvos progimnaziją ir Pranciškaus Žadeikio gimnaziją pritaikius mokiniams, turintiems negalią, būtų sudarytos galimybės visiems vaikams mokytis pagal pradinio, pagrindinio ir vidurinio ugdymo programas.

Įtraukusis ugdymas turi būti taikomas kuo arčiau vaiko gyvenamosios vietos, todėl planuojama asmenims su negalia pritaikyti Skuodo rajono Mosėdžio gimnaziją. Šioje mokykloje mokosi 345 vaikai, iš jų 22 turi specialiųjų ugdymosi poreikių. Dėl to, kad gimnazijos aplinka nėra pritaikyta judėjimo negalią turintiems asmenims, mokiniai nukreipiami į Bartuvos progimnaziją.

Buvo svarstoma alternatyva įtraukiajam ugdymui pritaikyti Ylakių gimnazijos infrastruktūrą, tačiau įvertinus, kad po poros metų šioje mokykloje bus mažiau kaip 200 mokinių, į šios įstaigos infrastruktūros pritaikymą nebus investuojama.

Skuodo rajono savivaldybėje į pradinio, pagrindinio ir vidurinio ugdymo įstaigas yra vežiojama 754 mokiniai, arba 48,2 proc.). proc. bendro mokinių skaičiaus[[10]](#footnote-10). Skuodo Bartuvos progimnazijoje yra dvi specialiosios klasės, kuriose ugdoma 18 vaikų turinčių didelių ir labai didelių specialiųjų ugdymosi poreikių, iš jų 13 vaikų yra vežami į mokyklą ir atgal mokykliniu transportu, du vaikai turi judėjimo negalią.

*Siūlomas projektas:*

*1. Skuodo rajono bendrojo ugdymo mokyklų aplinkos pritaikymas įtraukiajam ugdymui (neįgaliesiems).*

Projekto veiklos:

1) Skuodo Pr. Žadeikio gimnazijos aplinkos pritaikymas įtraukiajam ugdymui.

Skuodo Pr. Žadeikio gimnazijoje reikia įrengti keltuvą/liftą, laiptų nuovažas, keliamąją platformą, turintiems negalią asmenims pritaikyti lauko, tualetų, rūbinės duris.

2) Mosėdžio gimnazijos aplinkos pritaikymas įtraukiajam ugdymui.

Siekiant Mosėdžio gimnaziją pritaikyti įtraukiajam ugdymui, joje planuojama įrengti keltuvą, pandusus, tualetą asmenims, turintiems negalią, panaikinti slenksčius ir kitas kliūtis, apsunkinančias judėjimą asmenims su negalia. Taip pat numatoma įrengti neįgaliųjų automobilių parkavimo vietas (A tipo), įskaitant mokyklinio transporto keleivių išlaipinimo vietas, įrengti (sutvarkyti) prieigas prie lauko edukacinių erdvių, takus į mokyklos pastatą pritaikant asmenims su negalia, judantiems neįgaliojo vežimėliu, ar kurių judėjimo galimybės apsunkintos dėl kitų priežasčių.

3) Bartuvos progimnazijos aplinkos pritaikymas įtraukiajam ugdymui.

Norint pritaikyti Skuodo Bartuvos progimnaziją įtraukiajam ugdymui, planuojama įrengti 3sustojimų liftą iš pirmo į trečią aukštą. Taip pat numatoma įrengti neįgaliųjų automobilių parkavimo vietas (A tipo), įskaitant mokyklinio transporto keleivių išlaipinimo vietas, įrengti (sutvarkyti) prieigas prie lauko edukacinių erdvių, takus į mokyklos pastatą pritaikant asmenims su negalia, judantiems neįgaliojo vežimėliu, ar kurių judėjimo galimybės apsunkintos dėl kitų priežasčių.

4) Autobusiuko įsigijimas Bartuvos progimnazijos neįgaliųjų moksleivių pavėžėjimui.

Šiuo metu į ugdymo įstaigą vaikai vežami mokykliniu autobusu, kuris nėra pritaikytas neįgaliųjų asmenų vežimui, todėl norint užtikrinti kokybišką pavėžėjimą, būtina įsigyti autobusiuką, kurį galima pritaikyti neįgaliųjų poreikiams.

**Esama situacija Šilutės rajono savivaldybėje****ir siūlomi projektai**

*Esamos situacijos ir problemų analizė*

Šilutės rajono savivaldybėje 2021–2023 m. m. veikė 18 bendrojo ugdymo mokyklų[[11]](#footnote-11), tačiau Šilutės r. sav. administracijos duomenimis tik dvi gimnazijos (Šilutės Vydūno ir Žemaičių Naumiesčio gimnazijos) yra pilnai pritaikytos asmenims, turintiems fizinę negalią. Kitose Šilutės rajono mokyklose mokosi mokiniai su judėjimo negalia, taip pat ateina mokinių tėvai ir kiti lankytojai, turintys fizinę negalią, tačiau jiems nesuteikiama galimybė dalyvauti renginiuose, aktyviai dalyvauti vaikų ugdymo procese.

Šilutės rajono savivaldybėje į pradinio, pagrindinio ir vidurinio ugdymo įstaigas yra vežiojama 1550 mokinių, arba 35,2 proc. bendro mokinių skaičiaus[[12]](#footnote-12). Šilutės rajone ugdytiniai į ugdymo įstaigas vežami nepritaikytu neįgaliųjų vežimui transportui, todėl planuojama įsigyti 3 autobusus, pritaikytus neįgaliesiems.

 Šilutės rajone pradinių klasių mokinių dirbantiems tėvams po pamokų sunku užtikrinti mokinių priežiūrą, organizuoti papildomas veiklas, susijusias su ugdymo procesu. Ši problema aktuali visose mokyklose, taip pat ir kaimiškose teritorijose. Visos dienos mokyklos neaktualios tik aukštesnių klasių mokiniams. Atlikus mokyklų apklausą ir išnagrinėjus duomenis, prieita išvados, kad visos dienos mokyklos reikalingos priešmokyklinio, pradinio ir pirmos pakopos pagrindinio ugdymo mokiniams, todėl savivaldybė siekia steigti visos dienos mokyklas 12-oje mokyklų, kurios vykdo pradinio ir pirmos pakopos pagrindinio ugdymo programas.

*Siūlomi projektai:*

*1. Šilutės rajono bendrojo ugdymo mokyklų aplinkos pritaikymas įtaukiąjam ugdymui (neįgaliesiems)*

Projekto veiklos:

1) Šilutės Pamario progimnazijos aplinkos pritaikymas įtraukiąjam ugdymui.

Šilutės Pamario progimnazijoje mokosi 824 mokiniai (2 turi judėjimo negalią). Mokykloje bendrose klasėse ugdomi 74 specialiųjų ugdymosi poreikių turintys mokiniai. Norint pritaikyti šią įstaigą įtraukiąjam ugdymui, planuojama pritaikyti sanitarinius mazgus asmenims su negalia, įrengti pandusus, užtikrinti patekimą į visus pastato aukštus įrengiant liftą, pritaikyti bent vieną avarinį išėjimą asmenims su negalia (neįgaliojo vežimėliui), panaikinti visas kliūtis judėjimui dėl aukščių skirtumo, įrengti pakankamo pločio duris, žymėjimus regos sutrikimų turintiems asmenims, pritaikyti mokyklos teritorijoje esančius pėsčiųjų takus tarp mokyklos pastato ir lauko edukacinių erdvių bei tarp asmenų su negalia automobilių parkavimo vietos (įskaitant mokyklinio transporto keleivių išlaipinimo vietas) asmenims su negalia, judantiems neįgaliojo vežimėliu, įrengti sensorinį kambarį ir įsigyti reikalingą įrangą.

2) Šilutės M. Jankaus pagrindinės mokyklos aplinkos pritaikymas įtraukiąjam ugdymui.

M. Jankaus pagrindinėje mokykloje ugdoma 842 mokiniai, iš jų 152 specialiųjų ugdymosi poreikių turintys mokiniai (4 mokiniai, turintys judėjimo negalią). Siekiant ugdymo įstaigą pritaikyti įtraukiajam ugdymui planuojama sanitarinius mazgus pritaikyti asmenims su negalia, įrengti pandusus, užtikrinti patekimą į visus pastato aukštus įrengiant liftą, pritaikyti bent vieną avarinį išėjimą asmenims su negalia (neįgaliojo vežimėliui), panaikinti visas kliūtis judėjimui dėl aukščių skirtumo, įrengti pakankamo pločio duris, žymėjimus regos sutrikimų turintiems asmenims, pritaikyti mokyklos teritorijoje esančius pėsčiųjų takus tarp mokyklos pastato ir lauko edukacinių erdvių bei tarp asmenų su negalia automobilių parkavimo vietos (įskaitantmokyklinio transporto keleivių išlaipinimo vietas) asmenims su negalia, judantiems neįgaliojo vežimėliu, įrengti sensorinį kambarį ir įsigyti reikalingą įrangą.

3) Autobusiukų įsigijimas Traksėdžių Šilojų, Šilutės M. Jankaus pagrindinei mokykloms irŠilutės Pamario progimnazijai.

Šilutės rajone ugdytiniai į ugdymo įstaigas vežami nepritaikytu neįgaliųjų vežimui transportui, todėl planuojama įsigyti 3 autobusus, pritaikytus neįgaliesiems. Tris iš jų planuojama naudoti ir gretimų ugdymo įstaigų ugdytinių pavėžėjimui: M. Jankaus pagrindinei (pavėžės Žibų pradinės mokyklos ugdytinius), Traksėdžių Šilojų mokyklai (55 mokiniai turintys didelius ir labai didelius specialiuosius poreikius), Pamario progimnazijai (pavėžės lopšelio – darželio „Ąžuoliukas“ ugdytinius).

*2. Visos dienos mokyklos paslaugų sukūrimas ir užtikrinimas (12 ugdymo įstaigų)*

Planuojama veikla:

1) Mokyklose pritaikyti aplinką visos dienos mokyklos veikloms: namų darbų ruošai, mokymosi spragų kompensavimui (dalykų konsultacijos po pamokų) pritaikyti klases, kuriose vyks veikla, įsigyti klasės įrangą (su funkciniais, mobiliais klasės baldais), įrengti lauko klases (esant tinkamoms oro sąlygoms, namų darbų ruoša lauke) – grindys, pastogė, funkcionalūs, sulankstomi baldai.

Neformaliojo ugdymo erdves planuojama suformuoti ir įrengti įsteigtoms visos dienos mokyklos grupėms 12 – oje mokyklų, vykdančių pradinio ir pagrindinio ugdymo programas. Žibų pradinėje mokykloje, Pamario progimnazijoje, Švėkšnos „Saulės“ gimnazijoje planuojama steigti po dvi klases, Martyno Jankaus pagrindinėje mokykloje – keturias klases, o kitose aštuoniose mokyklose ir viename skyriuje po vieną visos dienos mokyklos klasę.

**Pažangos priemone siekiamas pokytis**

Švietimo įstatyme nustatyta, kad nuo 2025 m. rugsėjo 1 d. ugdymas pagal ikimokyklinio ugdymo programą yra visuotinis vaikams nuo 2 metų amžiaus. Švietimo įstatymas nustato, kad tokia nuostata dėl visuotinio ikimokyklinio ugdymo turės būti įgyvendinama palaipsniui: nuo 2023 m. rugsėjo 1 d. visuotinis ikimokyklinis ugdymas nustatomas vaikams nuo 4 metų amžiaus, o nuo 2024 m. rugsėjo 1 d. – vaikams nuo 3 metų amžiaus. Atsižvelgiant į šias įstatymo nuostatas, savivaldybės privalės užtikrinti vietą savivaldybės ugdymo įstaigose visiems vaikams nuo 2 m. amžiaus, jeigu to pageidaus tėvai. Siekiant patenkinti augančius poreikius, regiono savivaldybėse yra būtina ikimokyklinio ir priešmokyklinio ugdymo infrastruktūros plėtra. Šios pažangos priemonės įgyvendinimas užtikrins ikimokyklinio ir bendrojo ugdymo paslaugų prieinamumą regiono vaikams ir moksleiviams. Bus sudarytos sąlygos visuotiniam kokybiškam vaikų ugdymui ikimokykliniame amžiuje, kas užtikrins nacionaliniuose teisės aktuose nustatytus reikalavimus ir sudarys tinkamas sąlygas tėvams integruotis į darbo rinką.

Dažnai dirbantiems tėvams, turintiems mokyklinio amžiaus vaikų, tenka susidurti su problema – kur palikti viduryje dienos pamokas baigiančius pradinukus ar priešmokyklinio amžiaus vaikus. Įgyvendinus pažangos priemonę, tėvai galės ramiai dirbti žinodami, kad jų vaikai visą darbo dieną bus užimti ir saugūs, galės pasiruošti rytdienos pamokoms, atskleisti savo pomėgius. Kuriant ir užtikrinant visos dienos mokyklos paslaugas savivaldybėse bus didinama mokinių motyvacija mokytis, suteikta papildoma pagalba mokiniams, turintiems mokymosi sunkumų, užtikrinamos lygios galimybes tenkinti socialinius, švietimo ir kultūros poreikius, stiprinama formaliojo ugdymo ir neformaliojo švietimo dermė, sudarytos galimybės šeimoms derinti darbo ir šeimos įsipareigojimus.

Teisės aktai numato pareigą įtraukųjį ugdymą organizuoti kuo arčiau vaiko gyvenamosios vietos, tačiau tik nedidelės dalies regiono savivaldybių bendrojo ugdymo įstaigų infrastruktūra yra pilnai pritaikyta neįgaliųjų poreikiams. Įgyvendinus pažangos priemonės veiklas bus sudarytos sąlygos kokybiškam, socialiai teisingam ir lygias galimybes užtikrinančiam visapusiškam kiekvieno vaiko ugdymui(si) saugioje aplinkoje, bus mažinama socialinė atskirtis.

**III SKYRIUS**

**PAŽANGOS PRIEMONĖS ĮGYVENDINIMO TERITORIJA**

Pažangos priemonė įgyvendinama Klaipėdos rajono, Kretingos rajono, Palangos miesto, Skuodo rajono ir Šilutės rajono savivaldybėse.

**IV SKYRIUS**

**PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Planuojamos pažangos priemonės veiklos:

– Universalaus dizaino elementų ir kitų inžinerinių priemonių įrengimas bendrojo ugdymo mokyklose; įgyvendinant šią veiklą planuojama įrengti pandusus, keltuvus, liftus, „emocijų / nusiraminimo“ kambarius, taktilinius ir kitus sprendimus. Ši veikla leis užtikrinti geresnę specialiųjų poreikių turinčių vaikų integraciją į bendrojo ugdymo sistemą.

– Naujų ikimokyklinio ir priešmokyklinio ugdymo vietų kūrimas; įgyvendinant šią veiklą planuojama įrengti naujas patalpas naujai formuojamoms grupėms esamuose pastatuose, statyti ir įrengti naujus ikimokyklinio ugdymo įstaigų pastatus ir priestatus, įrengti lauko edukacines erdves naujai formuojamoms grupėms; esamų grupių patalpų remontas ir įrengimas, kai neviršijant higienos normose numatytų reikalavimų plečiamas esamų grupių pajėgumas didinant ugdymo vietų skaičių grupėje; atnaujinti ikimokyklinio ugdymo įstaigos visų grupių ugdytinių reikmėms (sportui, kūrybai, tyrinėjimui, renginiams ir kt.) naudojamas edukacines erdves. Ši veikla leis pasiekti geresnį ikimokyklinio ugdymo paslaugų prieinamumą ir kokybišką ikimokyklinio amžiaus vaikų ugdymą.

– Visos dienos mokyklos erdvių sukūrimas ir pritaikymas švietimo įstaigose; veiklos bus įgyvendinamos ikimokyklinio, priešmokyklinio, pradinio bei pagrindinio ugdymo programas vykdančiose švietimo įstaigose. Įgyvendinant veiklas bus pritaikytos patalpos, įsigyta reikiama įranga, priemonės ir baldai. Šia veikla siekiama didinti mokinių motyvaciją mokytis, mažinti socialinę atskirtį, suteikti papildomą pagalbą mokiniams, turintiems mokymosi sunkumų.

– Transporto priemonių, pritaikomų negalią turinčių mokinių pavėžėjimui, įsigijimas; įgyvendinant šią veiklą bus įsigytos transporto priemonės (autobusiukai), skirtos mokinių pavėžėjimui į ugdymo įstaigą ir iš jos, kurios bus pritaikytos ar prireikus lengvai pritaikomos neįgalių asmenų ir mažų vaikų saugiam ir patogiam pavėžėjimui. Šia veikla siekiam užtikrinti geresnį ugdymo paslaugų prieinamumą, ypač specialiųjų poreikių turintiems vaikams.

Planuojama, kad numatomos veiklos prisidės prie 4 regiono plėtros problemos „Nepakankamas švietimo, sveikatos ir socialinių paslaugų prieinamumas, kokybiškų paslaugų trūkumas“ 4.1 giluminės priežasties „Modernios ugdymo (švietimo) aplinkos, materialinės bazės trūkumas“ pašalinimo.

Pažangos priemonės veiklų įgyvendinimui galimi pareiškėjai – Klaipėdos regiono savivaldybių administracijos. Pareiškėjai pasirenkami, įvertinus Lietuvos Respublikos vietos savivaldos įstatymo[[13]](#footnote-13) 6 straipsnio nuostatas, kuriomis vaikų mokymosi pagal privalomojo švietimo programas užtikrinimas, švietimo pagalbos teikimo mokiniui, mokytojui, šeimai, mokyklai, bendrojo ugdymo mokyklų mokinių, gyvenančių kaimo gyvenamosiose vietovėse, neatlygintino pavėžėjimo į mokyklas ir į namus organizavimas, ikimokyklinio ugdymo, neformaliojo švietimo organizavimas, vaikų ir jaunimo užimtumo organizavimas yra priskiriama savarankiškosioms savivaldybių funkcijoms.

Projektai gali būti įgyvendinamas su partneriais – savivaldybių ikimokyklinio ir bendrojo ugdymo įstaigomis, nes tai yra švietimo paslaugos, kuriai pagerinti yra kuriama, tobulinama infrastruktūra, pagrindiniai teikėjai. Be to, projektų įgyvendinimo metu sukurtas turtas bus perduotas valdyti projektų partneriams.

**V SKYRIUS**

**PAŽANGOS PRIEMONĖS PROJEKTŲ ATRANKA**

Vadovaujantis Strateginio valdymo metodikos[[14]](#footnote-14) 135.2 papunkčio nuostatomis, projektų atranka yra organizuojama planavimo būdu, atsižvelgiant į projektų pobūdį ir siekiamą rezultatą. Planavimo būdas šiai priemonei yra taikomas įvertinus tai, kad projektais bus įgyvendinamos Lietuvos Respublikos teisės aktuose nustatytos funkcijos ir veiklos, kurios yra priskirtinos savivaldybių institucijoms ar įstaigoms ar jų kontroliuojamiems juridiniams asmenims. Vadovaujantis Lietuvos Respublikos vietos savivaldos įstatymo[[15]](#footnote-15) 6 straipsnio nuostatomis, vaikų mokymosi pagal privalomojo švietimo programas užtikrinimas, švietimo pagalbos teikimo mokiniui, mokytojui, šeimai, mokyklai, bendrojo ugdymo mokyklų mokinių, gyvenančių kaimo gyvenamosiose vietovėse, neatlygintino pavėžėjimo į mokyklas ir į namus organizavimas, ikimokyklinio ugdymo, neformaliojo švietimo organizavimas, vaikų ir jaunimo užimtumo organizavimas yra savarankiškosios savivaldybių funkcijos. Planuojamomis veiklomis tiesiogiai prisidedama prie pažangos priemonių 12-003-03-01-23 (RE) „Padidinti ugdymo prieinamumą atskirtį patiriantiems vaikams“[[16]](#footnote-16) ir 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“[[17]](#footnote-17) įgyvendinimo ir jose numatytų rezultatų pasiekimo.

**VI SKYRIUS**

**PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

**1 lentelė.** Horizontalieji principai

|  |  |  |
| --- | --- | --- |
| **Eil. Nr.** | **Horizontalieji principai (toliau – HP)** | **Informacija apie pažangos priemonės prisidėjimą prie HP** |
| 1. | Darnaus vystymosi | Pažangos priemone bus tiesiogiai prisidedama prie šio horizontaliojo principo ir 12-ojo darnaus vystymosi tikslo[[18]](#footnote-18) „Užtikrinti darnius vartojimo ir gamybos modelius“ įgyvendinimo. Modernizuojant esamą infrastruktūrą bus laikomasi aplinkos apsaugą ir statybas reglamentuojančių teisės aktų reikalavimų. Kuriant naują infrastruktūrą bus užtikrinta, kad kuriama infrastruktūra atitiktų statybos techninių reglamentų bei kitų teisės aktų reikalavimus, susijusius su šiltnamio efektą sukeliančių dujų emisija, ir atitiktų beveik energijos nenaudojančių pastatų projektavimo, statybos ir eksploatacijos standartą. Planuojama įsigyti įranga atitiks efektyvumo, tvarumo, ilgaamžiškumo reikalavimus pagal Direktyvą 2009/125/EC ir Direktyvą 2011/65/EU. Įsigyjamos tikslinės transporto priemonės bus ne žemesnio nei EURO VI–E standarto.  |
| 2. | Lygių galimybių visiems  | Pažangos priemone bus tiesiogiai prisidedama prie šio horizontaliojo principo ir 4-ojo darnaus vystymosi tikslo „Užtikrinti visa apimantį ir lygiavertį kokybišką švietimą ir skatinti visą gyvenimą trunkantį mokymąsi“ įgyvendinimo. Pažangos priemonės visų veiklų rezultatai sudarys galimybę sukurta ar pagerinta infrastruktūra pasinaudoti visiems asmenims, nepriklausomai nuo jų lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos ar kt. |

**VII SKYRIUS**

**IŠANKSTINĖS SĄLYGOS**

Vadovaujantis 2022–2030 metų Regionų plėtros programos[[19]](#footnote-19) II skyriaus nuostatomis, pažangos priemonių 12-003-03-01-23 (RE) „Padidinti ugdymo prieinamumą atskirtį patiriantiems vaikams“ ir 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ įgyvendinimui išankstinės sąlygos nėra taikomos.

**VIII SKYRIUS**

**PAŽANGOS PRIEMONĖS STEBĖSENOS RODIKLIAI**

**2 lentelė.** Pažangos priemonės veiklų produkto rodikliai

|  |
| --- |
| **Pažangos priemonės veiklų produkto rodikliai** |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| 1. Plėtoti ir modernizuoti ikimokyklinio ir bendrojo ugdymo įstaigų infrastruktūrą | P.B.2.0066 | Naujos arba modernizuotos vaikų priežiūros infrastruktūros mokymo klasių talpumas (asmenys) | 25 012 546,74 | 21 260 000,00 | - | 530(2027) | Rodiklis   atitinka   2021–2027   metų   Europos Sąjungos fondų investicijų programos (toliau – IP) 4.5.uždaviniui priskirtą produkto  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| P.B.2.0067 | Naujos arba modernizuotos švietimo infrastruktūros mokymo klasių talpumas (asmenys) | - | 9 145(2027) | Rodiklis   atitinka  IP 4.5.uždaviniui priskirtą produkto  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| P.S.2.1024 | Sukurtų naujų ikimokyklinio ugdymo vietų skaičius (skaičius) | - | 380(2027) | Rodiklis   atitinka  IP 4.5.uždaviniui priskirtą produkto  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| P.S.2.1025 | Mokyklos, kuriose buvo įdiegtos universalaus dizaino ir kitos inžinerinės priemonės, pritaikant aplinką asmenims, turintiems negalią (skaičius) | - | 8(2027) | Rodiklis   atitinka  IP 4.5.uždaviniui priskirtą produkto  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| P.S.2.1029 | Tikslinės transporto priemonės (skaičius) | - | 4(2027) | Rodiklis   atitinka  IP 4.5.uždaviniui priskirtą produkto  rodiklį. Siektina tarpinė ir galutinė rodiklio reikšmė apskaičiuota, įvertinus numatomų įgyvendinti projektų informaciją.  |

**3 lentelė.** Pažangos priemonės rezultato rodikliai

|  |
| --- |
| **Pažangos priemonės rezultato rodikliai** |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| R.B.2.2070 | Naujos arba modernizuotos vaikų priežiūros infrastruktūros naudotojų skaičius per metus (naudotojai per metus) | 0(2020) | 25 012 546,74 | 21 260 000,00 | - | 530(2027) | Rodiklis   atitinka  IP 4.5.uždaviniui priskirtą rezultato  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| R.B.2.2071 | Naujos arba modernizuotos švietimo infrastruktūros naudotojų skaičius per metus (naudotojai per metus) | 0(2020) | - | 9 205(2027) | Rodiklis   atitinka  IP 4.5.uždaviniui priskirtą rezultato  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| R.S.2.3026 | Mokyklų, kuriose buvo įdiegtos universalaus dizaino ir kitos inžinerinės priemonės, aplinką pritaikant asmenims, turintiems negalią, dalis nuo visų mokyklų (procentas) | 10,4(2020) | - | 20(2027) | Rodiklis   atitinka  IP 4.5.uždaviniui priskirtą rezultato  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų ir ŠVIS informaciją.  |
| R.S.2.3027 | Mokinių, kurie naudojasi sukurta visos dienos mokyklos infrastruktūra, skaičius (asmenys per metus) | 0(2020) | - | 892(2027) | Rodiklis   atitinka  IP 4.5.uždaviniui priskirtą rezultato rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |
| R.S.2.3030 | Vaikų, pasinaudojusių pavėžėjimo paslaugomis naujai įsigytomis transporto priemonėmis, skaičius per metus (asmenys per metus) | 0(2020) | 13(2025) | 58(2027) | Rodiklis   atitinka  IP 4.5.uždaviniui priskirtą rezultato  rodiklį. Siektina tarpinė rodiklio   reikšmė IP   nenustatoma. Siektina galutinė rodiklio reikšmė apskaičiuota, įvertinus numatomų įgyvendinti projektų informaciją.  |

|  |  |  |  |  |
| --- | --- | --- | --- | --- |
| Regiono plėtros tarybos administracijos direktorė |  |  |  |  Dalia Makuškienė |
|  |  | *(parašas)* |  | *(vardas ir pavardė)* |

1. 2021-2030 m. Klaipėdos regiono plėtros plano (toliau – RPPl) dalis V.1. Švietimas (13 psl.). [↑](#footnote-ref-1)
2. RPPl dalis V.1. Švietimas (19 psl.). [↑](#footnote-ref-2)
3. Švietimo valdymo informacinė sistema (ŠVIS). Statistinės lentelės pagal temas. Bendrasis ugdymas. Mokyklos. Bendrojo ugdymo mokyklų skaičius pagal pavaldumą ir tipus. <http://www.svis.smm.lt/bendrasis-ugdymas-2/>. [↑](#footnote-ref-3)
4. RPPl dalis V.1. Švietimas (14-15 psl.). [↑](#footnote-ref-4)
5. Albinas Kalvaitis, Gediminas Dubonikas, Sandra Valavičiūtė, „Ikimokyklinio ugdymo infrastruktūros plėtros Lietuvos savivaldybėse galimybių studija“. file:///C:/Users/DV03/Downloads/Ikimokiklinio-ugdymo-infrastrukturos-pletra-studija-2022-08-12.pdf [↑](#footnote-ref-5)
6. RPPl dalis V.1. Švietimas (18 psl.). [↑](#footnote-ref-6)
7. Valstybės duomenų agentūra. Gyventojai ir socialinė statistika. Švietimas ir gyventojų išsilavinimas. Bendrasis mokyklinis ugdymas. <https://osp.stat.gov.lt/statistiniu-rodikliu-analize#/> [↑](#footnote-ref-7)
8. Albinas Kalvaitis, Gediminas Dubonikas, Sandra Valavičiūtė, „Ikimokyklinio ugdymo infrastruktūros plėtros Lietuvos savivaldybėse galimybių studija“. file:///C:/Users/DV03/Downloads/Ikimokiklinio-ugdymo-infrastrukturos-pletra-studija-2022-08-12.pdf (110 psl.) [↑](#footnote-ref-8)
9. Albinas Kalvaitis, Gediminas Dubonikas, Sandra Valavičiūtė, „Ikimokyklinio ugdymo infrastruktūros plėtros Lietuvos savivaldybėse galimybių studija“. file:///C:/Users/DV03/Downloads/Ikimokiklinio-ugdymo-infrastrukturos-pletra-studija-2022-08-12.pdf (114 psl.) [↑](#footnote-ref-9)
10. RPPl dalis V.1. Švietimas (14 psl.). [↑](#footnote-ref-10)
11. Valstybės duomenų agentūra. Gyventojai ir socialinė statistika. Švietimas ir gyventojų išsilavinimas. Bendrasis mokyklinis ugdymas. <https://osp.stat.gov.lt/statistiniu-rodikliu-analize#/> [↑](#footnote-ref-11)
12. RPPl dalis V.1. Švietimas (14 psl.). [↑](#footnote-ref-12)
13. Priimtas Lietuvos Respublikos Seimo 1994 m. liepos 7 d. Nr. I-533. [↑](#footnote-ref-13)
14. Patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“. [↑](#footnote-ref-14)
15. Priimtas Lietuvos Respublikos Seimo 1994 m. liepos 7 d. Nr. I-533. [↑](#footnote-ref-15)
16. Patvirtintos LR Švietimo, mokslo ir sporto ministro 2022 m. rugsėjo 30 d. įsakymu Nr. V-1542 „Dėl regioninės pažangos priemonės Nr. 12-003-03-01-23 (RE) „Padidinti ugdymo prieinamumą atskirtį patiriantiems vaikams“ finansavimo gairių patvirtinimo“. [↑](#footnote-ref-16)
17. Patvirtintos LR Švietimo, mokslo ir sporto ministro 2022 m. spalio 13 d. įsakymu Nr. V-1637 „Įsakymas dėl regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gairių patvirtinimo“. [↑](#footnote-ref-17)
18. Jungtinių tautų Generalinės asamblėjos 2015 m. rugsėjo 25 d. rezoliucija A/RES/70/1. [↑](#footnote-ref-18)
19. Patvirtinta Lietuvos Respublikos Vyriausybės 2022 m. birželio 29 d. nutarimu Nr. 713 „Dėl 2022–2030 metų regionų plėtros programos patvirtinimo“ [↑](#footnote-ref-19)